VENDIM

Nr. 344, datë 21.12.2022

MBI PEZULLIMIN E VENDIMMARRJES SË BORDIT TË ERE-s, NË LIDHJE ME KËRKESËN E SHOQËRISË “ALBGAZ” SHA PËR SHTYRJEN E AFATIT PROCEDURAL TË VENDIMARRJES SË BORDIT TË ERE-s PËR LICENCIMIN E SHOQËRISË “ALBGAZ” SHA NË AKTIVITETIN E OPERIMIT TË HAPËSIRAVE TË DEPOZITIMIT TË GAZIT NATYROR

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 59, të ligjit nr. 102/2015, “Për sektorin e gazit natyror”, të ndryshuar; nenit 66, pika 1, të ligjit nr. 44/2015, “Kodi i Procedurave Administrative i Republikës së Shqipërisë”; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 21.12.2022, mbasi shqyrtoi relacionin me nr. 2094/4 prot., datë 19.12.2022, të drejtorive teknike të ERE-s, “Mbi kërkesën e shoqërisë ‘Albgaz’ sh.a. për shtyrjen e afatit procedural të vendimmarrjes së Bordit të ERE-s për licencimin e saj në aktivitetin e operimit të hapësirave të depozitimit të gazit natyror”,

konstatoi se: 

- Bordi i ERE-s, me vendimin nr. 190, datë 25.11.2019, ka filluar procedurën për licencimin e shoqërisë “Albgaz” sh.a., në aktivitetin e operimit të hapësirave të depozitimit të gazit natyror.

- Në vijim, me vendimin nr. 13, datë 26.1.2022, Bordi ka vendosur:

1. Të pranojë kërkesën e shoqërisë “Albgaz” sh.a. për shtyrjen e afatit procedural të vendimmarrjes për licencimin e shoqërisë në aktivitetin e operimit të hapësirave të depozitimit të gazit natyror deri më datë 20.12.2022. 

2. Shoqëria “Albgaz” sh.a. duhet të raportojë në ERE çdo tre muaj nga miratimi i këtij vendimi, mbi ecurinë e procesit për plotësimin e dokumentacionit të munguar. 

3. Ky vendim i shtrin efektet duke filluar nga data 20.1.2022. 

- ERE ka njoftuar shoqërinë për vendimin nr. 13/2022 me shkresën nr. 130/1 prot., datë 28.1.2022.

- Me shkresat e protokolluara në ERE me nr. 130/6 prot., datë 9.5.2022 dhe nr. 130/7 prot., datë 7.12.2022, shoqëria ka bërë me dije se në kuadër të plotësimit të dokumentacionit specifik për licencën e operimit të hapësirave të depozitimit të gazit natyror, po punon me intensitet për raportin final “WB20-ALB-ENE-01 Albania, Dumrea Underground Natural Gas Storage”, ndaj në këto kushte ka kërkuar mirëkuptimin e ERE-s për shtyrjen e afatit të vendimmarrjes finale për licencim në aktivitetin e operimit të hapësirave të depozitimit të gazit natyror deri më 20.12.2023. 
- Për sa informohet e depozitohet nga shoqëria, vlerësojmë se duhet sqaruar se raporti final “WB20-ALB-ENE-01 Albania, Dumrea Underground Natural Gas Storage”, nuk përmbush kërkesat apo dokumentacionin e paplotësuara ende nga kjo procedurë, pasi dokumentacioni i konstatuar si i munguar në këtë procedurë nuk përfshin vetëm dokumentacionin specifik, sipas tipit të licencës që mund të plotësohet nga raporti i përgatitur nga shoqëria, por edhe dokumentacion që lëshohet nga institucione/organe të tjera, siç është dokumentacioni pronësor, lejet dhe autorizimet mjedisore etj. 
- Në nenin 66, pika 1, të ligjit nr. 44/2015, “Kodi i Procedurave Administrative i Republikës së Shqipërisë”, parashikohet, se: nëse organi publik që zhvillon procedurën përballet me një çështje, zgjidhja e së cilës është parakusht për zgjidhjen e procedurës dhe që përbën një çështje ligjore të pavarur, për zgjidhjen e së cilës është kompetent një gjykatë ose organ tjetër (“çështja paraprake”), organi publik që zhvillon procedurën administrative pezullon procedurën deri në marrjen e një vendimi të formës së prerë për çështjen paraprake dhe njofton palën në lidhje me këtë.
- Për gjithë sa më sipër parashtruar dhe për sa parashikohet nga KPA-ja, vlerësohet të pezullohet vendimmarrja e Bordit të ERE-s, në lidhje me licencimin e shoqërisë “Albgaz” sh.a., në aktivitetin e operimit të hapësirave të depozitimit të gazit natyror, deri në plotësimin e të gjithë dokumentacionit të munguar. 
Për gjithë sa më sipër, Bordi i ERE-s 

VENDOSI:

1. Të pezullojë vendimmarrjen e Bordit të ERE-s, në lidhje me kërkesën e shoqërisë “Albgaz” sh.a. për shtyrjen e afatit procedural të vendimmarrjes së Bordit të ERE-s për licencimin e shoqërisë “Albgaz” sh.a., në aktivitetin e operimit të hapësirave të depozitimit të gazit natyror, deri në plotësimin e të gjithë dokumentacionit të munguar. 

2. Ky vendim është objekt rishikimi nga ERE.

3. Drejtoria e Gazit Natyror të njoftojë shoqërinë për vendimin e Bordit të ERE-s.

Ky vendim hyn në fuqi menjëherë. 

Ky vendim botohet në Fletoren Zyrtare.

KRYETAR 

Petrit Ahmeti


